《和宾客相国咏雪》
唐代·许浑

近腊千岩白，迎春四气催。云阴连海起，风急度山来。

尽日隋堤絮，经冬越岭梅。艳疑歌处散，轻似舞时回。

道蕴诗传丽，相如赋骋才。霁添松筱媚，寒积蕙兰猜。

暗涨宫池水，平封辇路埃。烛龙初照耀，巢鹤乍裴回。

檐日琼先挂，墙风粉旋摧。五门环玉垒，双阙对瑶台。

绮席陵寒坐，珠帘远曙开。灵芝霜下秀，仙桂月中栽。

卷幌书千帙，援琴酒百杯。垂休编太史，呈瑞表中台。

皓夜迷三径，浮光彻九垓。兹辰是丰岁，歌咏属良哉。

作者简介：许浑（约791～约858），字用晦（一作仲晦），唐代诗人，润州丹阳（今江苏丹阳）人。晚唐最具影响力的诗人之一，其一生不作古诗，专攻律体；题材以怀古、田园诗为佳，艺术则以偶对整密、诗律纯熟为特色。唯诗中多描写水、雨之景，后人拟之与诗圣杜甫齐名，并以“许浑千首湿，杜甫一生愁”评价之。成年后移家京口(今江苏镇江)丁卯涧，以丁卯名其诗集，后人因称“许丁卯”。许诗误入杜牧集者甚多。代表作有《咸阳城东楼》。